સામાન્ય માનવીઓ એક યા બીજા પ્રકારના પૂર્વગ્રહોને પોતાની માન્યતાના વાઘા ચઢાવે છે. હકીકતે આવી માન્યતા તેમના અહંકારનો જ ઝરૂખો હોય છે. આ અહંકાર અનેક મોઢે બોલતો હોય છે, રાવણની જેમ અહંકારને ઘણાં માથાં છે. તમે કેટલાક માણસોને સાંભળજો- એ કહેશે હું ચા નથી પીતો, કૉફી નથી પીતો, હું દૂધ પણ નથી પીતો અને તમે જેમ જેમ પ્રેમભર્યો આગ્રહ કરશો તેમ તેમ તે પોતાના નકારની યાદી લંબાવ્યા કરશે. આવા માણસને કોઈ સીધો જ સવાલ કરી શકે કે, “ભાઈ, તમે શું નથી પીતાં તે જવા દો ને તમે શું પીઓ છો તેની જ વાત કરોને!” તમે અમારા અતિથિ થયા છો, તમને પ્રેમથી કાંઈક પાવું છે. બોલો, તમે શું પીશો?